钦定古今图书集成/明伦汇编/人事典/第061卷 > 《拟古三首》前人
## 钦定古今图书集成/明伦汇编/人事典/第061卷 > 《拟古三首》前人

〈阙二字〉《北陵隈》百丈，不及泉生。事本澜漫何用独。〈阙二字〉
幼壮重寸阴，衰暮及轻年。放驾息朝歌，提爵止《中山》。
日夕登城隅，周回视洛川。街衢积冻草，城郭宿寒烟。
繁华悉何在，宫阙久崩填。空谤齐景非，徒称夷叔贤。

又

“伊昔不治业，倦游观五都。”海岱饶壮士，蒙泗多宿儒。
结发起跃马，垂白对讲书。呼我升上席，陈觯发瓢壶。
管仲死已久，墓在西北隅。后面崔巍者，桓公旧冢庐。
君来诚既晚，不睹崇明初。《玉琬》徒见传，交友义何疏。

又

束薪幽篁里，刈黍寒涧阴。朔风伤我肌，号鸟惊思心。
岁暮井赋讫，程课相追寻。田租迭函谷，兽槁输上林。
河谓冰未开，关陇雪正深。笞击官有罚，呵辱吏见侵。
不谓乘轩意，伏枥还至今。